Læs også : Kattegatforbindelse bliver del af valgkamp

Endelig beslutning om to år

Det er ellers kun godt to år siden, at den daværende transportminister Hans Christian Schmidt (V) så godt som begravede ambitionerne om at bygge en bro over Kattegat.

- Regeringen påtænker ikke at gå videre med en fast Kattegatforbindelse til 118 milliarder kroner, sagde Hans Christian Smidt i 2015.

Men på et møde i Transportministeriet i dag, har regeringen og Dansk Folkeparti altså besluttet at genoplive det storstilede infrastrukturprojekt.

I første omgang skal der dog yderligere undersøgelser til, inden der kan træffes politisk beslutning om at bygge en bro over Kattegat.)

- Når vi har dykket dybere ned i det, og hvis det viser, at det kan lade sig gøre, sådan som vores foreløbige tal viser, så synes jeg, vi skal bygge en vejforbindelse over Kattegat. Jeg er stor tilhænger af, at Danmark hænger bedre sammen og at mange danskere vil kunne spare en time til halvanden i deres transport mellem Sjælland og den østlige og nordlige del af Jylland, uden at det koster statskassen en krone, siger Ole Birk Olesen og fastslår:

- Realismen i en kombineret vej- og togbanebro er forholdsvis lille. Omvendt er realismen i en ren vejbro meget stor. Nu skal undersøgelsen i gang, og den håber jeg kan færdiggøres i løbet af 2018, og så vil vi have et godt grundlag for at træffe yderligere beslutning om det her.

DF: Broen står færdig i 2030

Også Dansk Folkepartis transportordfører, Kim Christiansen, kaldet det ”meget, meget realistisk”, at der kommer en fast forbindelse over Kattegat kun for biler.

DF-ordføreren går så vidt, som til at konstatere, at broen vil være en realitet inden for 12 år.

- Den vil stå færdig inden 2030. Vi skal i gang nu, fastslår Kim Christiansen og afviser enhver snak om, at togpassagererne nu bliver svigtet.

- Det er jo togdelen, der vil koste rigtig mange penge. Staten skulle op med 42 milliarder. Og jeg har ikke lyst til at tage de penge fra andre infrastrukturprojekter. Og jeg mener ikke, at man kan sige, at togpassagererne bliver taberne i det her spil. Vi opgraderer jernbanen med mange milliarder i de her år, og der kommer nye el-tog fra 2024, så jeg mener, at vi i høj grad tilgodeser togpassagererne. Men i forhold til en Kattegatforbindelse prioriterer vi altså bilisme, siger Kim Christiansen, og tilføjer, at den trængsel, der forventes at være tiltagende på Storebæltsbroen, om nogle år vil kunne aflastes af en bil-bro over Kattegat.

Læs også : Storebæltsbro skal bane vej for en Kattegatbro

Også Venstres transportordfører, Kristian Pihl Lorentzen, kalder en bro over Kattegat for ”realistisk” og ”inden for rækkevidde”.